ผถห. TRITN ไฟเขียวแจก “วอแรนต์ 5” แย้มผลงาน Q1 สดใสหลังโควิดคลี่คลาย
ผู้ถือหุ้น TRITN ไฟเขียวแจก “วอแรนต์ 5” สัดส่วน 5:1 แย้มผลงานไตรมาส 1/65 สดใส หลังโควิดคลี่คลาย หนุนงานก่อสร้างกลับมาดำเนินการได้เกือบปกติ 100% พร้อมกันนี้บริษัทยังเดินหน้าประมูลงานใหม่หนุนแบ็กล็อกโตแกร่ง
ผู้ถือหุ้น TRITN ไฟเขียวแจก “วอแรนต์ 5” สัดส่วน 5:1 แย้มผลงานไตรมาส 1/65 สดใส หลังโควิดคลี่คลาย หนุนงานก่อสร้างกลับมาดำเนินการได้เกือบปกติ 100% พร้อมกันนี้บริษัทยังเดินหน้าประมูลงานใหม่หนุนแบ็กล็อกโตแกร่ง
29 เม.ย. 2565

บริษัท ไทรทัน โฮลดิ้ง จำกัด (มหาชน) หรือ TRITN เปิดเผยว่า ผู้ถือหุ้นของบริษัทอนุมัติทุกวาระในการประชุมสามัญผู้ถือหุ้น โดยมีสาระสำคัญเกี่ยวกับการเตรียมออกและเสนอขายใบสำคัญแสดงสิทธิที่จะซื้อหุ้นสามัญของบริษัทรุ่นที่ 5 (TRIRN-W5) ที่จะจัดสรรให้แก่ผู้ถือหุ้นเดิมทุกท่านฟรี โดยมีจำนวนไม่เกิน 2,225,510,387 หน่วย ในสัดส่วน 5 หุ้นสามัญเดิมต่อ 1 หน่วยใบสำคัญแสดงสิทธิ (กรณีมีเศษหุ้นให้ปัดทิ้ง) กำหนดราคาใช้สิทธิเท่ากับ 0.25 บาทต่อหุ้น และอัตราการใช้สิทธิ 1 ใบสำคัญแสดงสิทธิต่อ 1 หุ้นสามัญเพิ่มทุน
ทั้งนี้ ผู้ถือหุ้นยังอนุมัติการเพิ่มทุนจดทะเบียนของบริษัทอีก จำนวน 222,551,038.70 บาท จากทุนจดทะเบียนเดิม จำนวน 1,144,755,193.40 บาท เป็นทุนจดทะเบียนใหม่ จำนวน 1,367,306,232.10 บาท โดยการออกหุ้นสามัญเพิ่มทุนจำนวน 2,225,510,387 หุ้น มูลค่าที่ตราไว้หุ้นละ 0.10 บาท และจัดสรรหุ้นสามัญเพิ่มทุน จำนวน 2,225,510,387 หุ้น ไว้เพื่อรองรับการใช้สิทธิตามใบสำคัญแสดงสิทธิ TRITN-W5 อีกด้วย
ด้านนางสาวหลุยส์ เตชะอุบล ประธานคณะกรรมการบริหารและประธานเจ้าหน้าที่บริหาร TRITN เปิดเผยว่า ภาพรวมการดำเนินธุรกิจของบริษัทในเครือปัจจุบันอยู่ในช่วงที่สดใสขึ้นมาก โดยช่วงไตรมาส 1/65 สถานการณ์โควิดซาลงประกอบกับสังคมเริ่มปรับตัวทำให้การดำเนินงานต่างๆ เริ่มกลับมาสู่สภาวะปกติ อุปสรรคและข้อจำกัดต่างๆ ลดตามไปด้วย ทำให้โปรเจกต์งานก่อสร้างกลับมาลุยดำเนินการได้เกือบปกติ 100% แล้ว
โดยบริษัทได้งานใหม่เพิ่มเข้ามาในช่วงไตรมาส 1/65 เสริมให้ปัจจุบันบริษัทฯ มีแบ็กล็อกอยู่ราว 2,700 ล้านบาท เพิ่มขึ้นจากช่วงปีก่อนที่มีแบ็กล็อกอยู่ประมาณ 1,200 ล้านบาท และ TRITN เตรียมส่งทัพลุยการประมูลชิงโปรเจกต์มูลค่ากว่า 10,000 ล้านบาทในปีนี้ สนับสนุนแบ็กล็อกเพิ่มอีก 2,500 ล้านบาท ขณะที่ด้านโรงไฟฟ้าก็สามารถดำเนินการผลิตและจำหน่ายไฟฟ้าได้เพิ่มสูงขึ้น สร้างรายได้ที่มั่นคงต่อเนื่องให้กับกลุ่มบริษัทฯ
ทั้งนี้ปัจจุบัน TRITN เป็นบริษัทที่มีโครงสร้างผู้ถือหุ้นที่โปร่งใสและชัดเจน นำโดยกลุ่มเตชะอุบล มุ่งมั่นสนับสนุนและผลักดันให้ได้งานที่มีศักยภาพและสร้างรายได้มหาศาลให้กับกลุ่มบริษัทอย่างต่อเนื่อง
นอกจากนี้ บริษัทยังได้แต่งตั้ง พลตำรวจเอกอดุลย์ แสงสิงแก้ว ขึ้นมาเป็นประธานกรรมการ บริษัท ไทรทัน เอ็นจีเนียริ่ง แอนด์ คอนสตรัคชั่น จำกัด (มหาชน) บริษัทย่อยของ TRITN ซึ่งเป็นผู้ที่มีความรู้ความสามารถและประสบการณ์ที่จะช่วยเสริมให้กลุ่มธุรกิจรับเหมาก่อสร้างของกลุ่มก้าวไปได้อย่างมีประสิทธิภาพ